**Indul a fűtés**

**Ugyan a fűtési szezon hivatalosan csak október 15-én kezdődik, az időjárás a hétvégén hűvösre fordult és az előrejelzések szerint az elkövetkező napokban is őszies marad. A hidegebb időjárás miatt több háztartásban is befűtenek a napokban. Fűtési technológiától függetlenül komoly veszélyt jelenthet, ha a fűtőeszközt nem rendeltetésszerűen használják, ha szabálytalan annak kivitelezése, vagy ha a rendszeres műszaki felülvizsgálatot elmulasztották.**

Az alábbi tanácsok figyelembevételével mind a kéménytüzek, mind a szén-monoxid mérgezések elkerülhetőek:

         A fűtőeszköz és a kémény kialakítását és karbantartását bízzák szakemberre, a házilag barkácsolt berendezések életveszélyesek lehetnek.

         Évente legalább egyszer mindenki ellenőriztesse a fűtőeszközét. A lerakódott por és szennyeződés nemcsak rontja a fűtés hatékonyságát, hanem balesetekhez is vezethet.

         A családi házakba a kéményseprő nem megy automatikusan, az állampolgár által foglalt időpontban végzi el az ingyenes ellenőrzést és tisztítást. A [http://kemenysepres.katasztrofavedelem.hu/ugyfelszolgalat](https://webmail.katved.gov.hu/owa/redir.aspx?REF=8bBvvnCRyXuGNzU3J5Pg7WVewCt3j3nk8f0jF82s2g5t-d6B4SLWCAFodHRwOi8va2VtZW55c2VwcmVzLmthdGFzenRyb2ZhdmVkZWxlbS5odS91Z3lmZWxzem9sZ2FsYXQ.) linken lehet időpontot foglalni. Ha valaki a telefonos ügyintézést választja, hívja a 1818-as telefonszámot, majd a 9-es és az 1-es nyomógomb benyomásával eléri a kéményseprőipari ügyfélszolgálatot.

         A szén-monoxid-mérgezések elkerülése érdekében gondoskodjanak a lakás megfelelő szellőzéséről. Az új, jól szigetelő ajtókba és ablakokba szereltessenek résszellőzőt. A szén-monoxid akkor alakul ki, ha a nyílt égésterű fűtőeszköz elhasználja a szoba levegőjét az égéshez, és nem biztosított a levegő-utánpótlás.

         Egy megfelelően működő fűtőeszköz is bármikor meghibásodhat, ezért tanácsos egy jó minőségű szén-monoxid-érzékelőt beszerezni. A nem megfelelő érzékelők életveszélyesek, mert hamis biztonságérzetet keltenek, és korántsem biztos, hogy időben jeleznek.

  Az alábbi linken található érzékelők megbuktak az ellenőrzéseken, ne használja őket! [http://www.katasztrofavedelem.hu/letoltes/piacfelugyelet/Nem\_megfelelo\_CO-erzekelok\_20170803.pdf](https://webmail.katved.gov.hu/owa/redir.aspx?REF=XE7Pekttu_mE8bUojnCtcSxNWjnJawN_zI4-HR2X6IVt-d6B4SLWCAFodHRwOi8vd3d3LmthdGFzenRyb2ZhdmVkZWxlbS5odS9sZXRvbHRlcy9waWFjZmVsdWd5ZWxldC9OZW1fbWVnZmVsZWxvX0NPLWVyemVrZWxva18yMDE3MDgwMy5wZGY.)

 Az alábbi linken található érzékelők megfelelő biztonságot nyújtanak: [http://www.katasztrofavedelem.hu/letoltes/piacfelugyelet/Megfelelo\_CO-erzekelok\_20170803.pdf](https://webmail.katved.gov.hu/owa/redir.aspx?REF=LmOiEbOzn_0lnfY2JNkOcKuAt-H2yqm424tJGb1cKNNt-d6B4SLWCAFodHRwOi8vd3d3LmthdGFzenRyb2ZhdmVkZWxlbS5odS9sZXRvbHRlcy9waWFjZmVsdWd5ZWxldC9NZWdmZWxlbG9fQ08tZXJ6ZWtlbG9rXzIwMTcwODAzLnBkZg..)

         Ne fűtsenek háztartási hulladékkal, lakkozott, festett vagy nedves fával, mert ezek amellett, hogy mérgező gázokat bocsátanak ki, fokozzák a kéményben a kátrány és a korom lerakódását. Az ilyen lerakódások miatt leszűkül a kémény belseje, ami miatt visszaáramolhat a füst a házba.

         Ha valaki csak két hétig háztartási hulladékkal fűt, annyi korom és kátrány rakódik le a kéményben és a fűtőeszközben, mint normál fűtőanyag használata esetén egy teljes fűtési szezonban.

         A kémény belső falára lerakódott vastag korom- és kátrányréteg a fűtés hatására izzani kezd és akár meg is gyulladhat, ami lakástűzhöz vezethet. Minden ötödik lakástűz a kéményben keletkezik.